### Resume

En privat investor har anmodet om at få udarbejdet lokalplan for [adresse] 13 i Vejle med henblik på at opføre én beboelsesejendom i tre etager inkl. udnyttet tagetage. Bygningen kan rumme seks boliger på mellem 44 og 77 m² pr. bolig. Grunden er på 321 m² og der er jævnfør kommuneplanen en bebyggelsesprocent på 112.
På grunden er der en sti, der forbinder [adresse] med [adresse], som bevares. Idet der ikke kan skaffes parkering på grunden forudsætter det, at Bygherre indbetaler til [adresse] P-fond.

Lokalplanforslaget har været i høring fra 10. februar til den 17. marts 2023. Der er indkommet to indsigelser til lokalplanforslaget. Indsigelserne har givet anledning til at anbefale ændringer i lokalplanen.

### Sagsfremstilling

![](data:image/png;base64...)

Figur 1: Kort over lokalplanområdet

Planens historik

Teknisk Udvalg besluttede på mødet 29. marts 2022, pkt. nr. 74, at igangsætte udarbejdelse af lokalplan nr. 1365.

Byrådet besluttede på møde 8. februar 2023, pkt. nr. 20, at sende lokalplanen i offentlig høring.

Lokalplanen har været i offentlig høring fra 10. februar 2023 til 17. marts. 2023.

Indsigelser/bemærkninger og ændringer af lokalplanen

Der er kommet to indsigelser til lokalplanforslaget. En fra andelsboligforeningen Gulkrog og en fra grundejerforeningen Gulkrog. I begge indsigelserne mener beboerne, at bygningen kun bør være i to etager inkl. udnyttet tagetage og maksimalt 6,5 meter højt grundet udsigtsforhold og skygge på de fælles friarealer. Desuden mener de, at deres fælles opholdsareal, hvor de holder fælles arrangementer bliver inddraget med den nye lokalplan. Resumé af indsigelser/bemærkninger og Teknik & Miljøs bemærkninger hertil kan ses i det vedlagte bilag.

Indsigelserne har givet anledning til at anbefale ændringer i lokalplanen:

Det vurderes, at en bygning i 2 etager inkl. udnyttet tagetage og maksimalt 6,5 meter højt vil være for lavt i forhold til de øvrige bygninger i husrækken, men for at imødekomme indsigerne så meget som muligt, ændres den maksimale bygningshøjde i §6.5 fra 12,7 meter til 11,7. Dette kan gøres ved at ændre hældningen på taget fra 45 til 40 grader.

Idet bygningen bliver det sidste sammenbyggede hus i husrækken, får bygningen en ny endegavl uden vinduer. For at få gavlen mod [adresse] 11 til at fremstå mindre tilføjes det §7.6, at taget kan opføres med valm eller halvvalm.

§7.10 ændres til, at opbevaring af storskrald ikke bare skal indhegnes, men der skal opføres et lukket skur til storskrald på den bagerste del af grunden.

Ny § 7.12 beskriver, at plankeværket mellem stien og grunden skal males hvidt, som i resten af [adresse].

Overtagelsespligt/Frafaldserklæring

Lokalplanområdet er privatejet og i byzone, og en frafaldserklæring er derfor ikke nødvendig.

### Klima og resiliensvurdering

Nyt byggeri og anlægsarbejde vil altid øge udledningen af CO2, men ved at anvende materialer som teglsten, der holder i mange år, er byggeriet mere bæredygtigt. Lokalplanen bidrager desuden til byfortætning, så nye byudviklingsområder ikke tages i brug. Ovenstående medvirker til at reducere lokalplanens forventede klimaaftryk.

### Sagens videre forløb

Sagen skal behandles af Økonomiudvalget og Byrådet.

### Teknik- og Miljødirektøren indstiller,

|  |  |
| --- | --- |
| at | udvalget anbefaler over for Byrådet, at lokalplan nr. 1365 vedtages endeligt med de af forvaltningen indstillede ændringer, |
| at | indsigerne orienteres om byrådets behandling af indsigelserne og om Teknik & Miljøs bemærkninger til indsigelserne |

### Beslutning

Anbefalet.